《金缕曲 冰花》
清代·陆蓉佩

镂就玲珑质。爱亭亭、者还不籍，东风吹拂。几夜银塘霜露迸，算是清寒第一。

看满地、嶙峋瘦骨。休共素娥闲斗影，记前因、一片参空色。

吹乍散，冷还结。

琉璃世界琼瑶积。问浮沤、无端幻此，甚时了得。冷淡生涯尘不染，难道坚原如铁。

好与共、梅魂幽绝。谁唱阳春高格调，助精神、雪萼三分白。

闲指点，信孤洁。

作者简介：陆蓉佩，阳湖人，陆鼎晋女。同邑赵念植聘室，念植亡过门守贞。